**NOTA INFORMATIVĂ**

la proiectul Hotărârii Guvernului *”* **cu privire la Institutul Național pentru Educație și Leadership”**

|  |
| --- |
| * + - 1. **Denumirea autorului și, după caz, a participanților la elaborarea proiectului**
 |
| Ministerul Educației și Cercetării  |
| 2. **Condițiile ce au impus elaborarea proiectului de act normativ şi finalităţile urmărite** |
| Formarea profesională a cadrelor didactice este un domeniu de importanță crucială în sistemul educațional. Pe lângă progresele constante în acest domeniu, toate cele trei componente -**formarea inițială, formarea continuă și cariera didactică (inserția și progresul în carieră)**- se confruntă cu o serie de probleme izvorâte din:* ***nivelul suboptimal de corelare*** între programele de formare inițială și continuă prestate și nevoile individuale de dezvoltare profesională ale cadrelor didactice,
* ***mecanisme insuficiente de urmărire*** a inserției profesionale și progresului în carieră,
* ***inexistența instrumentelor de motivare a pedagogilor de a participa la stagii***de formare continuă pentru a deveni mentori și formatori la nivel regional și instituțional,
* ***numărul redus de tineri specialiști care*** au ca obiectiv personal intrarea în sistemul de educație,
* ***lipsa unei instituții care să monitorizeze*** continuu relația dintre formările inițiale și continue ale pedagogilor și realitățile implementării achizițiilor obținute în sala de clasă.

Aceste elemente, împreună cu lipsa unei motivații izvorâte din statutul social insuficient valorificat al pedagogilor duc la o cronicizare a problemelor legate de fluxul de intrări în sistemul de educație și de adecvarea formărilor la necesitățile reale ale sistemului.Această situație de ansamblu este reliefată și în recentul studiu „Evaluarea sistemului de formare inițială și de formare continuă a cadrelor didactice și manageriale din Republica Moldova”, realizat de Instituitul pentru Politici și Reforme Europene (IPRE). ***Formarea inițială a pedagogilor*** este asigurată de instituții de învățământ superior cât și de colegiile pedagogice. Acestea sunt într-un proces de evoluție continuă, făcând față atât noilor provocări profesionale cât și aspectelor demografice și motivaționale care penalizează eficiența sistemelor de recrutare a viitorilor pedagogi precum și inserția lor efectivă în școli. Există, în prezent, un pachet substanțial de sprijin pentru tinerii specialiști care, deși a permis unele îmbunătățiri privitoare la numărul celor care îmbrățișează cariera pedagogică, nu a rezolvat la nivel sistemic această problemă cronică. Având în vedere faptul că Ministerul Educației și Cercetării „proiectează și aplică strategiile naționale de dezvoltare a sistemului educațional”, potrivit Codului educației (art. 8), „Elaborarea, promovarea, monitorizarea implementării şi evaluarea impactului politicii naționale în domeniul educației constituie competența Ministerului Educației și Cercetării„ (art 18, alin 3). și, prin rețeaua de școli, este principalul angajator al absolvenților studiilor pedagogice, **apare nevoia unei expertize și coordonări metodologice a formărilor inițiale** de care să beneficieze furnizorii de formare inițială -colegii și universități- astfel încât, cu stricta respectare a autonomiei acestora, să poată utiliza cele mai avansate practici. **Actualmente, formarea profesională continuă a cadrelor didactice**, ca o componentă a învățării pe tot parcursul vieții, este reglementată de art. 134, alin. (4) lit. b) din Codul educației nr. 152/2014, care prevede ***dreptul***, garantat de stat, la stagii de formare profesională în domeniul activității didactice, cel puțin o dată la 3 ani. Mai mult, Codul educației prevede, la art. 133 și 135 și ***obligația formării profesionale*** a personalului didactic. Din păcate, în prezent unicul mecanism existent de motivare a cadrelor didactice să participe la stagii de formare continuă este ***procesul de atestare al cadrelor didactice, care este unul*** ***benevol*** și prevede acordarea a 20 de credite profesionale pentru stagiile de formare din cele: * 50 de credite necesare pentru conferirea/ confirmarea gradului didactic doi;
* 60 de credite – pentru conferirea/confirmarea gradului didactic unu și
* 80 de credite – pentru conferirea/confirmarea gradului didactic superior,

conform „Regulamentului de atestare a cadrelor didactice din învățământul general, profesional tehnic și din cadrul structurilor de asistență psihopedagogică”, aprobat prin Ordinul MEC nr. 1091 din 07.10.2020.Prin prisma procesului de atestare, aproximativ * 52,25 % de profesori dețin gradul didactic doi,
* 16,05 % gradul unu și
* 5,07 % gradul superior, iar
* 26,63 % sunt cadre didactice fără grad.

Având în vedere că **formarea profesională continuă chiar dacă este un drept și o obligație**, nu există suficiente instrumente pentru ca obligația izvorâtă din Codul educației să fie operaționalizată în folosul lucrătorilor din educație și al elevilor. Reiese că procesul de atestare este unicul mecanism existent care valorifică formarea continuă în acordarea gradelor didactice (care conduce la majorarea clasei de salarizare a pedagogilor), deducem că pentru cele 26,63 % de cadre didactice nu există un mecanism de motivare pentru a-i implica în diverse programe de formare continuă.Totodată, în conformitate cu prevederile art. 124, alin. (1) lit. b), învățarea pe tot parcursul vieții în contextul educației formale se poate realiza în instituții sau organizații publice şi private care oferă servicii de educație și programe de formare profesională, autorizate provizoriu sau acreditate.Astfel, în acest moment, în sistemul educațional din Republica Moldova există 12 Centre de formare continuă a cadrelor didactice, majoritatea fiind constituite în cadrul universităților ca subdiviziuni structurale, care prestează programe de formare profesională continuă autorizate pentru funcționare provizorie/acreditate (http://edu.gov.md/ro/content/invatare-pe-tot-parcursul-vietii). Majoritatea programelor de formare a cadrelor didactice vizează didactica de specialitate, psihopedagogie, TIC în educație, etc., care, chiar dacă importante, nu întotdeauna răspund nevoilor de formare ale cadrelor didactice. **Nu există în acest moment un mecanism prin care nevoile reale să fie stabilite la nivel individual și furnizate țintit.** Chiar dacă există mecanisme prin care se verifică însușirea formărilor de către pedagogi (de exemplu atestarea) nu există mecanisme prin care să se monitorizeze valoarea adăugată a acestor formări acolo unde contează, adică la clasă. Acest fapt se datorează lipsei unei coordonări instituționale, care să identifice nevoile efective de formare ale cadrelor didactice cât și efectele acestor formări în predarea la clasă. O nevoie suplimentară, care astăzi nu este satisfăcută, este centralizarea necesităților de formare în vederea diseminării lor către centrele de formare continuă și a dezvoltării suporturilor metodologice în vederea dezvoltării diferitor programe de formare continuă, mai atractive și mai aproape de nevoile cadrelor didactice.Tot așa cum în prezent nu există o instituție care să asigure relația dintre formarea continuă și realitățile implementării în sala de clasă a achizițiilor obținute în procesul de formare inițială și continuă, **se constată lipsa în sistem a unei coordonări care să facă posibilă aplicarea Art. 58 din Codul educației referitor la diferitele tipuri de mentorat**. Consecințele directe ale acestei absențe sunt:* un proces de formare practică inițială suboptimal,
* o inserție a tinerilor specialiști care poate să fie mult îmbunătățită, precum și
* lipsa unui mecanism eficient de diseminare la nivel local a bunelor practici.

Este, așadar, esențială fondarea unui sistem de mentorat în acord cu Art. 58 din Codul educației, care să fie parte a formării inițiale, a formării continue și a întreg procesului de monitorizare și diseminare a celor însușite de pedagogi în cadrul procesului de formare profesională inițială și continuă. Mai mult, prin această rețea de mentori este de dorit să pregătim cadrele didactice să devină ele însele noi mentori/formatori pentru regiunea/instituția în care activează, să atragă investiții externe și să lanseze programe de formare în bază de concurs la care să participe cei mai buni profesori, care să fie stimulați financiar pentru a disemina experiența lor, pentru a forma și alți profesori la fel de buni, să dezvolte și alte mecanisme de motivare a tuturor cadrelor didactice pentru a-i implica în diverse programe de formare continuă mai atractive și mai aproape de nevoile lor.Pentru a reconceptualiza sistemul de formare continuă, pentru a impulsiona dezvoltarea de programe noi racordate la nevoile individuale de formare ale cadrelor didactice, în scopul asigurării monitorizării continue a relației dintre formarea inițială și continuă a pedagogilor și realitățile implementării achizițiilor obținute în sala de clasă, din perspectiva dezvoltării mecanismelor de motivare a cadrelor didactice să participe la programe de formare continuă mai atractive și să asigure diseminarea propriei experiențe cu colegii, se impune crearea unui Institut Național de Educație și Leadership, care, prin implicarea celor mai buni specialiști din țară și de peste hotare, să: 1. sprijine prin expertiză formarea inițială derulată în colegii și universități,
2. să impulsioneze formarea continuă prin asigurarea furnizării acesteia în funcție de nevoile specifice fiecăruia și a monitorizării efectului ei la clasă, precum și
3. operaționalizarea rețelei de mentori pe trei paliere, potrivit Art 58 din Codul educației.

INEL va avea sarcina să gândească și să aplice un mecanism de monitorizare pentru a ne asigura că fiecare profesor aplică curricula în vigoare, este în temă cu cele mai recente noutăți din metodică și multe alte aspecte care confirmă că fiecare profesor este în pas cu timpul.În concluzie, considerând că prosperitatea Republicii Moldova depinde de calitatea profesională a personalului din învățământ,**având în vedere:**1. nevoia, pentru personalul din învățământ, de formare inițială și continuă coerentă și compatibilă cu rigorile unui sistem de învățământ competitiv la nivel european;
2. nevoia de creștere a statutului social al personalului din învățământ;
3. nevoia de a crește în societate autoritatea profesională a personalului din învățământ;
4. faptul că Guvernul Republicii Moldova, prin Ministerul Educației și Cercetării, proiectează și aplică strategiile naționale de dezvoltare a sistemului educațional;
5. nevoile de progres în domeniul educației, exprimate la toate nivelurile societății;
6. necesitățile izvorâte din Strategia Națională de Dezvoltare „Moldova Europeană 2030”, Strategia de dezvoltare „Educația 2030”, statutul Republicii Moldova de țară candidat la aderarea la Uniunea Europeană;
7. nevoia conjugării întregii resurse umane cu competențe în formarea inițială și continuă existente în Republica Moldova, indiferent de instituția în care activează în prezent;

**conștienți fiind că rezultatele oricărui proces de învățământ sunt consecința directă a calității și dedicației personalului din învățământ, calitate care se construiește pe perioade îndelungate, propunem adoptarea prezentei Hotărâri a Guvernului.** |
| 3**. Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
| Prezentul proiect de Hotărâre nu contravine legislației Uniunii Europene și contribuie la atingerea țintelor UE referitoare la calitatea educației. |
| 4. **Principalele prevederi ale proiectului şi evidenţierea elementelor noi**Proiectul presupune înființarea Instituției publice „**Institutul Național pentru Educație și Leadership Educațional**” (INEL), de tip « Delivery Unit », fondată de Guvern, care deleagă exercitarea funcției de fondator Ministerului Educației și Cercetării. Scopul său este de a asigura creșterea continuă a calității predării și conducerii în sistemul de educație. Se propune ca INEL să fie persoană juridică, să dispună de autonomie administrativă și financiară, să aibă conturi bancare în contul unic trezorerial al Ministerului Finanțelor și să dispună de ștampilă proprie.De asemenea, proiectul propune aprobarea statutului INEL, care are ca principale funcții de bază:* 1. asigurarea expertizei teoretice și practice necesare stabilirii cadrului pentru sistemul de formare inițială și continuă a cadrelor didactice și manageriale;
	2. asigurarea furnizării formării continue la înalte standarde pentru cadrele didactice și manageriale;
	3. monitorizarea continuă a relației dintre formările inițiale și continue și realitățile implementării achizițiilor obținute în sala de clasă;
	4. constituirea și organizarea activității rețelei de mentori din teritoriu pe trei nivele: i) mentorat pentru stagiile de practică pedagogică; ii) mentorat pentru tinerii specialiști și iii) mentorat pentru dezvoltare profesională la locul de muncă;
	5. monitorizarea și ameliorarea inserției profesionale a tinerilor specialiști și progresul lor în carieră;
	6. îndrumarea și sprijinirea diseminării în sistemul de educație a metodelor de succes în predare și conducere;
	7. realizarea, pe bază de nevoi, a unor cercetări în domeniul formării, inserției profesionale și progresului în carieră ale personalului din învățământ;
	8. elaborarea de materiale metodologice și ghiduri pentru activitatea cadrelor didactice;
	9. desfășurarea de activități de promovare în societate a statutului personalului din învățământ;
	10. identificarea și încurajarea în urmarea unei cariere didactice a tinerilor cu vocație;
	11. inițierea și desfășurării de proiecte și colaborări internaționale în domeniul de activitate;
	12. elaborarea și propunerea de acte normative în domeniul formării cadrelor didactice și de conducere;
	13. desfășurarea altor activități legale, în acord cu nevoi punctuale ale sistemului de învățământ din Republica Moldova;

Aceste funcții vor fi realizate de echipa INEL, condusă de:* 1. Consiliul de administrare al INEL
	2. Directorul INEL;

INEL are menirea de a se insera în ecosistemul educațional și urmează să colaboreze cu universitățile, colegiile și alți furnizori de formare continuă în vederea sprijinirii acestora în atingerea obiectivelor lor și a obiectivului comun: profesori mai bine pregătiți, mai înalt valorizați în societate și tineri mai dornici să îmbrățișeze cariera didactică. |
| 5**. Fundamentarea economico-financiară** |
| Finanțarea activității Centrului se va efectua din contul:* 1. subsidiilor/subvențiilor de la bugetul de stat, prin intermediul Ministerului Educației și Cercetării;
	2. donațiilor instituțiilor donatoare;
	3. proiectelor finanțate internațional;
	4. altor surse legale.

În primii ani, instituția va avea 2 categorii de costuri majore. Salarizarea personalului INEL și salarizarea rețelei de mentori care urmează să devină operațională în septembrie 2024, până atunci urmând a fi recrutate și instruite 1000 de persoane pentru acest rol. În cadrul instituției vor activa 14 persoane, salarizate în baza statelor de personal și a schemei de încadrare aprobate de către consiliul de administrație în limitele impuse de către hotărârea de guvern nr. 743 din 11-06-2002 cu privire la salarizarea angajaţilor din unităţile cu autonomie financiară. Estimarea costurilor pentru 2023 și 2024 pornește de la următoarele premise:Costurile salariale ale instituției pentru angajații instituției vor constitui cel mult 85% din costurile totale din momentul completării statelor, 15% revenind costurile de regie.Instituția va fi creată în octombrie 2023. În octombrie vor fi recrutate 2 persoane, în noiembrie încă 4, în decembrie încă 6 iar în ianuarie 2024 statele de personal ale instituției vor fi complete.Rețeaua de 1000 de mentori va deveni funcțională în septembrie 2024 – costurile pentru serviciile de mentorat în 2024 fiind calculate pentru 4 luni.Costurile total pentru salarizarea unui mentor vor constitui 3000 de MDL. Pornind de la aceste premise costurile totale ale instituției vor constitui – 900 de mii de lei în 2023. 7.4 milioane în 2024 pentru funcționarea instituției și 12 milioane pentru rețeaua de mentori – în total 19.4 milioane. Costurile anuale totale pentru 2025 pot fi estimate la 45 de milioane (8-9 milioane pentru instituție și 36-37 de milioane pentru rețeaua de mentori). La moment Ministerul Educației are securizate 4 milioane de EUR din partea Uniunii Europene pentru susținerea activității INEL. Până la finalul lunii august va exista certitudinea privind posibilitatea utilizării cel puțin parțiale a acestor resurse inclusiv pentru acoperirea costurilor rețelei de mentori. În 2023 vor fi angajați până în decembrie Directorul, 2 șefi de departament și 5 specialiști.Din ianuarie 2024, INEL va funcționa în componența sa deplină de 14 angajați.

|  |  |
| --- | --- |
|  | 2023 |
| Funcții | Nr luni | Costuri salariale totale  | Total |
| Director  | 3 (1\*3) | 58437 | 175 311 |
| Șef departament | 6 (2\*3) | 47408 | 284 448 |
| Specialist | 8 (3\*2+2\*1) | 35798 | 286 384 |
| Cost salarii total an  |  |  | 746 143 |
| Regie 15% |  |  | 111 921 |
| TOTAL  |  |  | 858 064 |

|  |  |
| --- | --- |
|  | 2024 |
| Funcții | Nr luni | Salariu lunar | Total |
| Director  | 12 | 58437 | 701244 |
| Șef departament | 24 (2\*12) | 47408 | 1137792 |
| Specialist | 120 (10\*12) | 35798 | 4295760 |
| Specialist secretariat | 12 | 23865 | 286380 |
| Cost salarii total an  |  |  | 6.421.176 |
| Regie 15% |  |  | 963.176,4 |
| TOTAL  |  |  | 7.384.352,4 |

Mentorii vor începe activitatea în septembrie 2024, după ce în primul semestru vor fi selectați și formați

|  |  |  |  |
| --- | --- | --- | --- |
| Număr mentori  | Nr luni | Cost lunar | Cost total |
| 1000 | 4 | 3000 | 12 000 000 |

 |
| 6**. Modul de încorporare a actului în cadrul normativ în vigoare** |
| Proiectul se încorporează în sistemul actelor normative și nu necesita abrogarea unor acte normative. Acest proiect operaționalizează elemente din Codul educației, cum ar fi Art 58, Art 72, Art 124, Art 133 și Art 135, care, chiar dacă pot avea un efect major în sala de clasă, nu sunt până în prezent puse în practică, cu efecte negative asupra dinamicii educației din Republica Moldova. |
| 7. **Avizarea şi consultarea publică a proiectului** |
| În scopul respectării prevederilor Legii nr. 239/2008 privind transparența în procesul decizional, anunțul privind elaborarea proiectului a fost plasat pe pagina web oficială a Ministerului Educației și Cercetării.  |
| 8. **Constatările expertizei anticorupție** |
| Proiectul urmează a fi supus expertizei anticorupție. |
| 9. **Constatările expertizei de compatibilitate** |
| Nu necesită efectuarea expertizei de compatibilitate, dat fiind faptul că proiectul de hotărâre nu prezintă relevanță UE. |
| 10. **Constatările expertizei juridice** |
| Proiectul urmează a fi supus expertizei juridice. |
| 11. **Constatările altor expertize** |
| Proiectul de hotărâre nu necesită a fi supus altor expertize. |

 **Ministru Dan Perciun**